b'\n_START_ARTICLE_\nLatvian yliopisto\n_START_SECTION_\nHistoria\n_START_PARAGRAPH_\nVuoteen 1919 saakka Latvian ainut korkeamman asteen oppilaitos oli Riian polytekninen instituutti, joka oli perustettu vuonna 1862. Ensimm\xc3\xa4isess\xc3\xa4 maailmansodassa sen henkil\xc3\xb6st\xc3\xb6 evakuoitiin Moskovaan etenevien saksalaisten tielt\xc3\xa4. Sen henkil\xc3\xb6st\xc3\xb6 palasi Riikaan toukokuussa 1918, jolloin Latvia oli jo julistautunut itsen\xc3\xa4iseksi ja maan hallinto harkitsi yliopiston perustamista. Uusi yliopisto avasikin ovensa 28. syyskuuta 1919. Tuolloin yliopistossa toimi yhdeks\xc3\xa4n tiedekuntaa, 110 opettajaa ja 940 oppilasta. Maailmansotien v\xc3\xa4lisen\xc3\xa4 aikana ja 1930-luvulla siell\xc3\xa4 toimi jo 946 opettajaa ja 7\xc2\xa0200 oppilasta. Alun perin yliopisto toimi vain kahdessa rakennuksessa, mutta 1930-luvulla rakennusten m\xc3\xa4\xc3\xa4r\xc3\xa4 oli kasvanut jo 17:\xc3\xa4\xc3\xa4n._NEWLINE_Yliopiston toiminta jatkui toisen maailmansodan aikana, mutta sille asettivat rajoituksia ensin Neuvostoliitto ja sittemmin Natsi-Saksa. Vuonna 1944 monet yliopiston henkil\xc3\xb6kunnasta l\xc3\xa4htiv\xc3\xa4t pakolaisiksi Saksaan ja Ruotsiin maahan j\xc3\xa4lleen etenevien neuvostojoukkojen tielt\xc3\xa4. Latvian neuvostotasavallassa toiminta jatkui edelleen, mutta Neuvostoliiton muiden yliopistojen mallin mukaisesti. Se nimettiin uudelleen P\xc4\x93teris Stu\xc4\x8dkan valtionyliopistoksi ja monet sen toiminnoista siirrettiin Latvian tiedeakatemialle. Neuvostokauden lopulla yliopistoon kuului 13 tiedekuntaa, 670 opettajaa ja noin 6\xc2\xa0700 oppilasta._NEWLINE_Latvian itsen\xc3\xa4isyyden palauttamisen j\xc3\xa4lkeen vuonna 1991 yliopistosta tuli maan koulutuksen lippulaiva. Silti koulutuksen m\xc3\xa4\xc3\xa4r\xc3\xa4rahoja leikattiin ja monet yliopiston opettajista joutuivat tekem\xc3\xa4\xc3\xa4n yliopistoty\xc3\xb6n lis\xc3\xa4ksi yht\xc3\xa4 tai kahta muuta ty\xc3\xb6t\xc3\xa4. Maahan avattiin lis\xc3\xa4ksi muita pienempi\xc3\xa4 yliopistoja. Itsen\xc3\xa4isyyden j\xc3\xa4lkeen otettiin k\xc3\xa4ytt\xc3\xb6\xc3\xb6n my\xc3\xb6s lukukausimaksut.'